Gee jou bekommernisse vir God - Solidariteit WêreldSolidariteit Wêreld
Tuis › 10 minute voor werk Juig › Gee jou bekommernisse vir God
Gee jou bekommernisse vir God
Een van die dinge wat moedeloosheid vererger, is onnodige bekommernis. Dit dien hoegenaamd geen doel om jou te bekommer nie; kommer versuur net 'n mens se lewe. Gaan lees weer 'n slag wat Jesus in sy Bergpreek oor bekommernis te sê het: Wanneer jy die dinge van God die belangrikste in jou lewe maak, kry jy terselfdertyd al daardie dinge waaroor jy so bekommerd is daarmee saam.
Bekommernis kan met die twee woordjies "wat as" opgesom word: Wat as my kind vanjaar nie deurkom nie. Wat as ons ook aangeval of beroof word soos so baie mense deesdae. Wat as ons op pad na ons vakansiebestemmming in 'n ongeluk is. Wat as ons spaargeld nie genoeg is vir ons oudag nie. Al hierdie "wat asse" bring jou net mooi niks in die sak nie. Bekommernisse kan nie eens jou lewe een sekonde langer rek nie, sê Jesus in sy Bergpreek. Dit sal vir jou baie beter wees om Jesus se goue raad in die teksvers hierbo te volg: Sorg dat God se koningsheerskappy en die dinge wat vir Hom reg is, vir jou 'n prioriteit is, dan sal Hy vir jou ook die dinge gee waaroor jy so stres. Jy kan maar met groot gerustheid en vertroue jou bekommernisse in God se hande laat en Hom vertrou met elkeen van jou probleme. Gee al jou "wat asse" vir Hom.
As jy hier lees, is dit feitlik seker dat jy een van die bevoorregtes in ons land is. Heel waarskynlik het jy elke dag genoeg om te eet, 'n gerieflike huis, genoeg klere in jou kas, selfs geld in jou beursie én in die bank. Indien wel, is al daardie dinge vir jou gegee, eintlik verdien jy niks daarvan nie. "Wat het jy wat God nie aan jou gegee het nie?" wil Paulus van die Korintiërs weet (1 Kor. 4:7). As jy mooi daaroor gaan nadink, is daar ook niks wat jy het wat jy nie van God ontvang het nie. Vertrou God gerus om vir jou in die toekoms te sorg, en volg Petrus se raad: "Gee al julle bekommernisse aan God oor, want Hy gee vir julle om" (1 Pet. 5:7).
Hemelvader, soos so baie keer tevore staan ek maar weer voor U met my klomp bekommernisse. Ek wil hulle nou eens en vir altyd na U kant toe gooi en nie ooit weer selfs een daarvan weer vir my terugneem om self verder te probeer sukkel nie, want ek weet mos dat U in die toekoms vir my sal sorg. Amen.
Met groot aandrang het hulle ons gesmeek om te mag deelneem aan die liefdeswerk en diens aan die gelowiges in Judea. Dit was nie soos ons verwag het nie; eers het hulle hulleself aan die Here gegee, en toe aan ons sodat hulle kon optree volgens die wil van God.